Vruntliken grot vorgescreven. Willet weten, erwerdigen heren, borgermeystere unde radmen der stad Revele, guden naburs, also my juwe erwerdicheyt togescreven heft wol an twen breven, dat wes ik dar in juwe stad Revele sande, dat id dar scholde velich wesen aff unde to etc., darupp so bidde ik juwe werdicheyt to wetende, dat my myn iseren dar in juwer stad gehindert is, to welkem iserne ik mit alleme rechte gekomen bin in desser wiise, dat ik dar vul vor gegeven hebbe mynes gnedigen heren des koninges schatteburen, de dat ute der wilden see grunt gevischet hadden by eynem stukke, by twen unde by dren stukken etc., unde datsulve iseren dar eynen gantzsen winter geleghen hadde bet uppe den somer, dat numment en quam, de darna vragede edder de des bekant was, dat id eme tohorde, unde was all overgegeven, dat ik wol bewisen wil etc. Na deme male dat ik dar mit sulkeme rechte to gekomen bin unde dar vul vor gegeven hebbe, also vorgescreven is, so bidde ik jw, dat gy my behulpelik wesen, dat my dat myne wedder los gegeven werde dar in juwer stad, dat ghehindert is under Hinrik Gruwele, deme ik dat sande, dar myn beste mede to donde. Erwerdighen heren unde guden vrunde. Hiir bidde ik my juwe bescrevene antwarde van wedder totoscrivende, wes ik juwer hulpe geneten mach. Hiirmede bevele ik juwe ersammicheyt Gode to langen tiiden, to my to bedende also to juwe[n] guden vrunde. Gescreven uppe Raseborgh des achteden dages na unser leven vrouwen dage. Otto Pogwisch, ritter. Adress: Honorabilibus ac sapientibus viris et dominis, proconsulibus necnon consulibus civitatis Revallensis, hec littera presentetur cum favore.